Il-Kummissjoni għall-Amministrazzjoni tal-Ġustizzja il-ġimgħa d-dieħla se tibda tiddiskuti l-każ tal-Maġistrat Carol Peralta. Dan ġie konfermat il-bieraħ filgħaxija waqt il-programm Xarabank, mill-President ta’ Malta George Abela, li huwa wkoll chairman tal-Kummissjoni għall-Amministrazzjoni tal-Ġustizzja. Il-Ħamis filgħaxija, il-gvern talab lill-kummissjoni għall-Amministrazzjoni tal-Ġustizzja tinvestiga b’urġenza l-imġieba tal-Maġistrat Peralta wara festin tal-milied organizzat fl-awla tiegħu il-Ħamis stess, u wara li ordna l-arrest ta’ ġurnalist tat-Times għax ħa ritratt tal-festin minn wara l-bieb tal-awla. L-imġieba tal-maġistrat Peralta ġabet reazzjoni ta’ kundanna mill-gvern, l-oppożizzjoni u Alternattiva Demokratika u kompliet tiber il-pressjoni għar-rizenja tieghu mill-magistratura. Mill-banda l-ohra l-Maġistrat Peralta f’konferenza tal-ahbarijiet fid-dar tieghu iddikjara li se jkompli bis-seduti tiegħu fil-qorti minkejja s-sejħiet biex jirriżenja jew biex jissospendi ruħu sakemm il-Kummissjoni għall-Amministrazzjoni tal-Gustizzja tinvestiga l-imġiba tiegħu. Il-Maġistrat Peralta sostna li m’għamel xejn ħazin u lest jiddefendi ruħu waqt li qal li dak li qed jgħidu fuqu l-gvern u l-oppożizzjoni huwa insinifikanti. B’reazzjoni għal dan il-Prim Ministru Joseph Muscat qal li l-gvern u l-poplu huwa irrabjat. Dwar jekk hux ser titressaq mozzjoni għat-tneħħija tal-maiġstrat Peralta minn fuq il-bank tal-maġistratura, l-Prim Ministru qal li mhux ser jippreġudika l-każ u l-gvern ser jistenna r-rakkomandazzjoni tal-kummissjoni għall-amminsitrazzjoni tal-Ġustizja.